En 29-årig mand fra Thisted lærte på den hårde måde, at det ikke kan betale sig at køre bil uden kørekort. Manden der er bosiddende i Thisted, blev stoppet af en patrulje fra Midt- og Vestjyllands Politi i Struer. Her kunne politiet konstatere, at manden var kørende i bil selvom, at han havde mistet førerretten. Eftersom det var tredje gang, at manden lavede den forseelse, havde politiet ret til at konfiskere mandens bil. - Hans problem er, at han har købt bilen tidligere i marts måned. Den har kun kørt 853 kilometer og koster minimum 400.000 fra ny, fortæller vagtchef ved Midt- og Vestjyllands Politi, Jens Claumarch. I 2014 skete der en skærpelse, der betyder, at politiet ved tredje overtrædelse af kørsel uden førerret har lov til at konfiskere bilen, hvis bilen er registreret i overtræderens navn. - Nu skal bilen sælges på auktion, og det den bliver solgt for, det tilgår statskassen. Så har han et problem overfor en eventuel bilforhandler eller et lånefirma, som han har lånt eller købt den her af, hvis han stadig afdrager på en gæld, siger Jens Claumarch. Før stramningen blev der sjældent konfiskeret biler i Midt- og Vestjyllands Politikreds, men denne sag med den unge mand fra Thisted er sag nummer 58 i år. Inden da havde Midt- og Vestjyllands Politi i nærheden af 20 konfiskeringer om året. Manden har protesteret i mod, at hans bilen er blevet konfiskeret. Nu skal sagen foreligges for retten, der skal tage stilling til, om den foreløbige beslaglæggelse er i orden.

Referat:
En ung mand fra Thisted blev for tredje gang taget uden kørekort. Derfor mister han sin helt nye bil.